**ОПШТИ ПОДАЦИ: Љиљана Вдовић**

**Занимање/ радно место: дипл. педагог/МА из Менаџмента људских ресурса/наставник разредне наставе**

**Установа у којој сте запослени: /**

**Email адреса: ljvdovic@hotmail.com**

**Контакт телефон**

**ПИСАНИ МАТЕРИЈАЛ/ВЕБИНАР**

 **Пројектна настава и улога родитеља у њој**

 Циљеви рада:

* развој и/или усавршавање компетенција наставника за реализацију пројектне наставе у условима онлајн поучавања и учења; уочавање значаја и могућности укључивања родитеља у различите фазе пројектне наставе, на различите начине;
* оспособљавање родитеља за уочавање значаја пројектне наставе и добробити од њиховог укључивања у различите фазе пројектне наставе за њих саме, за децу, као и школу у целини.

 Исходи, компетенције:

− наставник ће бити у стању да:

* уочи значај пројектне наставе за развој различитих компетенција ученика;
* реализује пројектну наставу у условима онлајн поучавања и учења;
* уочи значај укључивања родитеља у пројектну наставу;
* примени различите поступке у раду са родитељима како би они били значајна подршка развоју различитих вештина ученика (компетенција за учење и подучавање);

− родитељ ће бити у стању да:

* препозна значај и могућности укључивања у пројектну наставу;
* подржи развој свог детета на основу стечених знања и вештина које се примењују у пројектној настави.

Циљна група:

− директна: наставници основних и средњих школа (посредством стручних служби);

− индиректна: родитељи ученика основних и средњих школа.

Увод

 Пројектна настава је облик образовно-васпитног рада који почива на савременом схватању процеса наставе и учења, као и измењене улоге ученика у том процесу. Усмерена је на развој општих/међупредметних компетенција уз употребу информационо-комуникационих технологија и доприноси когнитивном, афективном и социјалном развоју ученика. Подстиче истраживачки процес, решавање проблема, критичко, аналитичко и дивергентно мишљење и развој многих других вештина, као што су планирање, поштовање рокова и преузимање одговорности за процес и резултате пројекта. Посебно је наглашен процес сарадње ученика са различитим актерима укљученим у планирање, реализацију, вредновање и презентацију резултата, односно продуката пројеката. Пројектну наставу треба сагледавати као део целокупног образовно-васпитног рада, која прати наставни процес уважавајући специфичности наставних предмета, као и предвиђене исходе у одређеном разреду. Ослонци планирања и организације пројектне наставе су уважавање узраста ученика и њихове природне радозналости, коришћење ваншколских знања, вештина и искустава ученика, интересовања ученика, укључивање свих ученика уз поштовање њихових различитости, повезивање садржаја свих наставних предмета и употреба савремених информационо-комуникационих технологија. Зато ова врста наставе омогућава да наставни предмети буду смислено међусобно повезани и доведени у везу са свакодневним животом ученика. На тај начин се обезбеђује разумевање сврхе онога што се учи, функционално се повезују знања, вештине и искуства ученика, што истовремено омогућава и бољу мотивацију ученика[[1]](#footnote-1).

Теоријски оквир и практичне импликације

 Пројектна настава или учење засновано на пројектном приступу припрема ученике за брзе промене у савременом друштву. Подстиче развој компетенција које ће ученицима омогућити да постану одговорни грађани, који ће се ефикасно носити са изазовима у будућем друштвеном и професионалном животу (Krauss & Boss, 2013).

 Рад на пројекту представља заједничку активност наставника и ученика уз уважавање специфичности окружења у коме ученици живе (Вилотијевић, Вилотијевић и Мандић, 2018). Улога наставника и ученика се мења у односу на класичну наставу – наставник подстиче и усмерава активности ученика и сарађује са ученицима у различитим фазама пројекта, док је улога ученика у постављању питања, активном тражењу одговора, упоређивању пронађених информација, проверавању њихове поузданости, селекцији и организовању података, као и у њиховом представљању и вредновању процеса и резултата рада. У зависности од узраста ученика, као и њиховог претходног искуства у планирању, реализацији, промовисању и вредновању пројекта, као и самовредновању учешћа у пројекту, зависиће и степен и врста ангажовања наставника/ученика у различитим фазама пројекта. На млађем основношколском узрасту пројекти су најчешће полуструктурирани, што подразумева већу улогу наставника, која се првенствено односи на процес организације активности, а самосталност ученика се огледа у различитим сегментима рада у оквиру пројекта. Када је у питању временски оквир трајања пројекта, на млађем основношколском узрасту пројекти уобичајено трају од две до четири недеље, као део школског дана, а не целодневна школска активност (Hallermann, Larmer & Mergendoller, 2011).

 Поред сарадње наставника и ученика, као и међусобне сарадње ученика, пројектни приступ укључује и сарадњу са различитим актерима – ресурсима из окружења. То могу бити ученици других одељења и разреда, школска стручна служба, експерти из локалне заједнице, представници различитих организација, привредних друштава и слично.

 Посебно је значајна улога родитеља, који могу учествовати у свим фазама пројектне наставе, о чему ће више бити речи у наредном поглављу.

 Добробит од учења заснованог на пројектном приступу је многострук: повећава залагање и ангажованост ученика, подиже ниво појмовне анализе, разумевање начела, побољшава постигнућа ученика на стандардизованим тестовима, укључујући и ученике чија су постигнућа раније била нижа. Знање постаје трајније, а компетенције ученика које су потребне за 21. век развијеније (Bender, 2020; Hallermann, Larmer & Mergendoller, 2011).

 Иако постоје емпиријски докази о добробити од учења заснованог на пројектном приступу, постоје и уобичајене заблуде, које су приказане у наставку (Hallermann, Larmer & Mergendoller, 2011).[[2]](#footnote-2)

|  |  |
| --- | --- |
| Заблуде о учењу и поучавању заснованом на пројектној настави | Истине о учењу и поучавању заснованом на пројектној настави |
| Овакво учење усмерено је на развој ''меких вештина'', као што су критичко мишљење и сарадња, а занемарују се садржаји учења и предвиђени исходи/стандарди постигнућа ученика. | Пројекат који је добро испланиран омогућава знање и разумевање важних појмова у оквиру предвиђених исхода/стандарда постигнућа ученика. Критичко мишљење се развија на одређеном садржају учења, а не независно од њега. |
| На млађем основношколском узрасту акценат треба да буде прво на развоју језичке и математичке писмености, па нема довољно времена за реализацију пројеката.  | Радом на пројекту ученици су мотивисани да читају, пишу, разумевају прочитано и развијају математичку писменост јер су ангажовани на задацима који су им интересантни, а у којима непосредно развијају и примењују ове вештине. |
| Рад на пројекту је заправо само прављење неког продукта или нека практична активност. | Пројектно засновано учење има за циљ израду неког продукта пројекта, али је истовремено и велики значај процеса који доводи до тог продукта, односно, различитих мисаоних активности које се пројектом подстичу. |
| Пројекат захтева много времена.  | Тачно је да пројекат изискује време. Али, ако је добро испланиран и реализован, омогућава достизање исхода/стандарда учења уз ефикасан утрошак времена. |
| Пројекат се може реализовати само са одређеном групом деце. | Наставник прилагођава фазе пројекта и пројектне активности узрасту ученика, њиховом искуству и могућностима. Пројектна настава омогућава индивидуализован и диференциран приступ учењу.  |
| Пројектно засновано учење је сувише компликовано за руковођење и не одговара стилу рада многих наставника. | Наставник у зависности од искуства и стила педагошког рада, може одабрати флексибилнији или структурисанији приступ планирању пројекта. |

 Како би указали на разлике између традиционалних школских пројеката којима се обрађују неки садржаји и пројектног приступа настави, многи аутори су описали опште, главне одлике овог приступа. Њих не треба схватити као фазе у креирању пројеката, нити кораке из којих се састоји наставни процес (Barell, 2007, 2010; Cote, 2007; Grant, 2010; Larmer & Mergendoller, 2010, према Bender, 2020; Hallermann, Larmer & Mergendoller, 2011). Неке од карактеристика приказане су у наставку[[3]](#footnote-3):

* важност садржаја: пројекти су усмерени на усвајање знања и развој вештина, као и разумевање кључних појмова који су у основи одређеног наставног предмета;
* вештине за 21. век: радом на пројекту ученици развијају вештине које су им потребне у савременом друштву и будућем професионалном животу, као што су критичко мишљење, решавање проблема, сарадња и комуникација;
* истраживање: ученици се баве сложеним процесом постављања питања и користе различите ресурсе да би на њих одговорили;
* водеће питање: пројекат започиње питањем које ће заинтересовати ученике на истраживање одговора и усмеравати њихов рад;
* потреба за учењем: ученици увиђају потребу за стицањем знања, разумевањем појмова, примену вештина како би одговорили на водеће питање и креирали продукте пројекта;
* глас и избор ученика: у зависности од узраста ученика и њиховог претходног искуства у пројектном учењу, ученицима је омогућено да врше избор продукта пројекта, начина на које ће га реализовати, да одлуче како ће искористити време и слично, уз подршку наставника;
* ревизија и рефлексија: ученици користе повратне информације за унос измена које ће допринети побољшању продуката, као и за увид у сопствени процес учења;
* јавно представљање резултата/продуката пројекта: ученици представљају резултате до којих су дошли широј публици;
* сарадња и тимски рад: неизоставни аспект пројектне наставе, чиме искуство учења постаје аутентичније.

 Етапе/фазе пројекта

Иако се у радовима многих аутора наводе различите етапе или фазе пројекта, генерално, оне се могу свести на четири, као што је приказано:

 Увођење у пројекат

 Реализација пројекта

 Представљање пројекта

 Вредновање и самовредновање

 пројекта

 **1.** У фази увођења у пројекат осмишљавају се *тема пројекта*, *пројектно питање* и *планирање реализације пројектних активности*.

 У зависности од узраста ученика и њиховог претходног искуства у пројектном учењу, зависиће и улога наставника и ученика у овој фази. Када је у питању млађи основношколски узраст, наставник има већу улогу у дефинисању пројектне теме, циља пројекта (односно одабира исхода/стандарда који ће се пројектом досећи) и начина реализације пројекта.

  *Тема пројекта* треба да буде занимљива ученицима, значајна и актуелна за њихов свакодневни живот. Ученици и на млађем узрасту могу се подстицати да наводе теме које их интересују, а наставник може одабрати од понуђених. Такође, корисно је и упутити ученике на размишљање о теми пројекта унапред, пре часа на ком ће се тема одредити.

 *Водеће пројектно питање* треба да буде формулисано у облику отвореног питања, како би се подстакло трагање за већим бројем одговора или различитим начинима решавања проблема. За избор пројектног питања корисна је примена технике *мозглаице*, у којој се ученици подстичу да слободно, без процењивања и коментарисања од стране наставника, наводе што више питања, која наставник/ученик записује (Bender, 2020). Затим ученици, прво у мањим групама, могу да одаберу и предложе водеће питање, а потом се на нивоу целог одељења одабира питање које ће даље усмеравати рад на пројекту. Треба имати у виду и да се током самог пројекта могу појавити додатна питања, такође релевантна и сврсисходна, која ће захтевати додатна истраживања и одговоре. Наведене активности могу се вршити и коришћењем различитих, унапред договорених мобилних апликација за групни рад у условима рада код куће.

 *Планирање реализације пројектних активнос*ти подразумева различите сегменте:

* одређивање задатака/активности, како ученика тако и наставника;
* утврђивање временског оквира за реализацију пројекта;
* одређивање рокова за реализацију одређених корака – ово је значајан сегмент јер омогућава вредновање и самовредновање у току пројекта, са циљем побољшања самог процеса реализације;
* одређивање средстава потребних за реализацију пројекта (како материјалних, тако и људских ресурса);
* начин укључивања људских ресурса у реализацију пројекта – експерата, родитеља, других предметних наставника и сл;
* начин документовања процеса и резултата/продуката пројекта;
* начин презентације пројекта;
* начин вредновања и самовредновања пројекта, као и свечану завршницу пројекта.

 Родитељи су важан ресурс и могу пружити значајну подршку пројектној настави. У сарадњи са наставником и ученицима, могу учествовати у дефинисању пројектног питања и циљева пројекта, чиме се постиже виши ниво партиципације родитеља у образовно-васпитном процесу. Истраживања показују да родитељи нису довољно информисани и не знају на које све начине могу да учествују у животу школе (Врањешевић, 2010). Зато је корисно са родитељима одржати заједничке састанке/фокус групе и пре него што се започне са пројектом, јер они могу бити значај извор информација о томе шта њихово дете занима, на које начине сазнаје о предмету свог интересовања, како организује свој рад код куће, како управља временом, који аспекти учења се могу унапредити код њихове деце и слично. Такође, овим или неким другим начином (на пример, анкетирањем родитеља и сл), наставник може добити информације о начинима на које родитељи могу/желе да се укључе у различите фазе пројектне наставе.

 У ситуацијама онлајн поучавања и учења, односно реализације пројектне наставе у кућним условима, наставник се на почетку ове фазе договара на које начине ће комуницирати са родитељима и даље сарађивати на реализацији пројекта. У зависности од могућности и афинитета и родитеља и наставника, могу се креирати/користити одељењска *фејсбук* страница, *вибер* група са родитељима, организовати групни састанци преко *зум* (*Zoom*) или *скајп* (*Skype*) апликација и слично.

 **2.** У фази реализације пројекта ученици *истражују о теми пројекта*, проналазе одговоре на водеће питање, као и на евентуална додатна питања, *креирају производ/продукт* пројекта и *планирају* *представљање* пројекта.

 *Истраживање о теми*, проналажење одговора на водеће питање и креирање крајњег продукта пројекта може се спроводити коришћењем различитих извора. То могу бити посете одређеној установи из локалне заједнице, природно окружење, разговори са појединцима из окружења или са гостом у школи, књиге, часописи, различити онлајн ресурси – о чему ће бити речи нешто касније. У зависности од узраста и вештина ученика, зависиће и конкретна подршка наставника у долажењу до информација. У циљу развоја критичког мишљења деце, проверавања квалитета тока пројекта, идентификовања тешкоћа у разумевању информација до којих су ученици дошли, наставник у току истраживачког процеса ученика (као и на крају пројекта) може постављати питања (како појединцу, тако и групи ученика)[[4]](#footnote-4):

* Објасни ................ својим речима.
* Наведи ми податке који подржавају твој став о .................
* Наведи примере за ...............................
* Како је ..................... повезано са............................?
* Како би реаговао/ла у ситуацији........................... и зашто?
* Како си дошао/дошла до тог закључка?
* Имаш ли разлог да сумњаш у ту тврдњу и зашто?
* Ко и на који начин има користи од ..................?
* Који је контрааргумент за ...............тврдњу?
* Које су предности и мане тог решења?
* Како знаш да је та тврдња истинита?
* Које друге идеје/опције/решења/податке си разматрао/ла? На основу чега си одлучио/ла да их не прихватиш?
* На основу чега си засновао/ла такав закључак?
* Који су ти били највећи изазови у тражењу одговора?
* На која питања ниси добио/ла одговоре?
* Шта још можеш да урадиш да дођеш до решења?
* ...........

 Када је у питању реализација пројектне наставе у кућним условима, корисно је да наставник, путем унапред договорених канала комуникације, упозна родитеље са горенаведеним и сличним питањима и објасни њихов значај за развој различитих вештина код ученика. Овакве „обуке“ могу се реализовати и на релацији родитељ (који се бави образовно-васпитним радом) – родитељима.

 У овој фази родитељи могу да помогну свом детету на различите начине, а да истовремено не обављају пројектне задатке уместо њега. У том смислу, родитељ може да:

* разговора са дететом о теми – да подстакне своје дете да исприча шта већ зна о тој теми, шта би волео да сазна, као и шта треба да сазна како би одговорио на водеће питање и пројектне задатке. Родитељ може да подсети дете на претходно заједничко искуство које је у вези са темом/задатком (на пример: *Сећаш се кад смо били.....* *Видели смо....*). Корисно је и да родитељи испричају своје лично искуство у вези са учењем сличне теме или решавањем сличног проблема, да размене са дететом шта им је тада било лако/тешко, шта сматрају да су добро урадили, чиме нису били задовољни, шта би сада урадили другачије и слично;
* подстиче дете да разложи задатке на ситније кораке и начине на које ће их реализовати, постављајући питања, на пример:
* *Шта све треба да урадиш? Шта мислиш да прво треба урадити? Којим редом ћеш даље да радиш? На који начин? Да ли ти је/чија помоћ потребна?*;
* подстиче дете да наглас размишља и говори шта и како ради (на пример: *Треба да урадим.... До сада сам урадио/ла... Следећи корак је.....*). Ово је погодан начин да родитељ, обављајући своје свакодневне кућне послове, прати рад свог детета, као и да уочи тешкоће и застоје у раду, и у том случају правовремено реагује и помогне детету да их превазиђе;
* са дететом направи табелу/чек листу *предвиђено – урађено*, или, на пример (у зависности од узраста), временску траку подељену на делове са записаним задацима, које дете може да боји/чекира кад заврши одређени задатак;
* помогне детету у планирању односно предвиђању времена које је потребно за сваки задатак;
* подстиче дете да сарађује са другарима у складу са унапред подељеним улогама. Наставник и/или дете упознају родитеље са задужењима сваког ученика, а у томе може помоћи једноставна табела са колонама: *Шта треба да се уради/Ко је за то задужен/Рок за завршетак/Урађено – чекирати;*
* похвали дете за конкретни сегмент рада, на конкретан начин, а не да износи уоштене процене (на пример – уместо: *Супер си се снашао/ла,* може: *Пронашао/ла си одговарајуће податке...... који су важни за .....*).
* *.......*

 *Употреба ИКТа* важан је сегмент учења заснованог на пројектном приступу. Дигиталне технологије се могу користити у свим фазама пројекта. С обзиром на значај који употреба онлајн ресурса има у току пројекта, као и важност развијања критичког мишљења код деце, указаћемо само на неке од поступака којима се утиче на сигурну и критичку употребу ових технологија. Да би се ученици оспособили да употребљавају податке из онлајн ресурса, потребна је обука у континуитету од стране наставника. У том смислу, у зависности од узраста деце, наставник са ученицима може радити на:

* одабиру кључних речи, синтагми и постављању питања за унос у претраживаче;
* уочавању различитих сајтова који садрже исте, преузете информације;
* анализи и процени поузданости података са различитих сајтова; у том смислу, ученици се могу подстицати да постављају себи питања[[5]](#footnote-5):
* Ко су аутори текста? Како знамо да ли су стручни да пишу о тој теми? Како ћемо то да проверимо?
* Да ли је став аутора јасно наведен? Да ли су чињенице и ставови аутора јасно одвојени?
* Да ли постоје аргументи за тврдње аутора? На чему су они засновани – на доказима или ставовима? Да ли постоје противаргументи на неком другом сајту?
* .........

 Корисно је да наставник упознаје и родитеље са оваквим и сличним питањима које могу да користе како би подстакли развој критичког мишљења код своје деце. Истовремено, родитељ заједно са дететом учествује у истраживању одређене пројектне теме коришћењем онлајн ресурса, односно, постаје значајна подршка свом детету. Ово је важно јер је родитељ у могућности да усмерава процес истраживања, а не да га обавља уместо детета. Посредовање родитеља у дететовом коришћењу дигиталне технологије потребно је све док родитељ не процени да је дете спремно (интелектуално, емоционално, социјално) за самостално коришћење, без обзира на узраст (Кузмановић, Златаревић, Анђелковић и Жунић Цицварић, 2019).

 *Продукти* пројекта могу бити различити:

* видео записи, видео клипови, дигиталне презентације;
* постери, представе, приредбе, изложбе, манифестације;
* сликовнице, књиге, речници (дигитални и штампани);
* брошуре и каталози (дигитални и штампани);
* тродимензионални модели;
* текстови за часописе;
* ............

 Када су у питању продукти пројекта, важно је родитељима скренути пажњу да не преузимају израду продукта „у своје руке“, како би продукти били квалитетнији. Нагласити им да је процес рада ученика важнији од квалитета самог продукта. Наставник би требало да упозна родитеље са различитим показатељима и процеса и резултата рада, на основу којих родитељ у кућним условима може са дететом да врши вредновање, или да упоређује своје вредновање са самовредновањем детета.

 *Припрема презентације* је такође важан сегмент друге фазе пројекта. Са ученицима је потребно вежбати презентовање урађеног и подстицати вредновање и самовредновање ученика на основу показатеља, које претходно треба заједно са њима и анализирати. Могу се користити различити подсетници, скале самопроцене, као и скале процене коју попуњавају ученици у публици, а затим се резултати процена могу упоређивати са резултатима самопроцене и анализирати заједно са наставником (неке од чек листа за вредновање/самовредновање дати су у прилогу). Вежбање презентације се може реализовати и помоћу онлајн апликација у ситуацијама пројектног учења у кућним условима.

 Корисно је да наставници упознају и родитеље са различитим показатељима успешне презентације, како би родитељи код куће, „глумећи“ публику, подржали развој ове вештине код своје деце, односно, омогућили им услове да стекну сигурност и самопоуздање.

 **3.** Трећа фаза пројекта састоји се од *представљања резултата и продуката пројекта.*

То могу бити:

* усмена излагања;
* изложбе, представе, приредбе и фестивали;
* гостовање у локалним медијима,
* мултимедијалне презентације објављене на сајту школе, фејсбук страници школе, школском часопису и слично;
* ............

 Као и у претходној фази, и у фази презентације корисно је да се са ученицима анализира квалитет презентације на основу унапред утврђених показатеља, са којима ученици треба претходно да буду упознати. И овде је корисно упоређивати самопроцене ученика са проценом публике која присуствује представљању пројекта и разговарати о конкретним корацима за унапређење. Родитељи су значајан ресурс и у овој фази, јер са својом децом могу анализирати и упоређивати процене, али и давати повратне информације и другој деци.

 **4.** Четврта фаза је фаза *вредновања* и *самовредновања* пројекта, односно процеса и резултата рада ученика. Могу се вредновати и самовредновати различити аспекти пројекта, на пример, осмишљеност пројекта, усвојеност знања и развијеност вештина, сопствени рад на пројекту, сарадња у групи/тиму, производ пројекта, презентација пројекта и слично. У наставку су дати само неки примери питања која се могу користити у овој фази пројекта[[6]](#footnote-6):

* Шта си ново научио/-ла у току пројекта? Шта те је изненадило и зашто? Шта ти је остало нејасно? На које начине можеш да отклониш нејасноће?
* У којој мери си развио/-ла нове вештине? Које?
* Опиши пример како си решио/-ла проблем на који си наишао/ла.
* Да ли си у довољној мери био/-ла усресређен на истраживање одговора на пројектно питање? Да ли ти је нешто одвлачило пажњу? Како си успевао/-ла да се усмериш на задатак?
* Да ли те је пројекат подстакао на додатно истраживање ове теме? Због чега?
* У којој мери је твој тим био успешан? Образложи. Шта би могло да се унапреди како би рад твог тима био бољи?
* У којој мери си допринео/-ла успеху рада твог тима? Шта си добро радио/-ла, а шта можеш да унапредиш?
* Да ли си извршавао/-ла договорене обавезе на време? Ако ниси, шта те је спречавало? Шта следећи пут можеш да урадиш како би твој рад био боље организован?
* У којој мери је твоја презентација била успешна? Шта можеш да унапредиш?
* У којој мери је продукт пројекта био успешан? Шта би следећи пут могло да се побољша?
* .............

 Начини на које ће се одвијати вредновање и самовредновање, као и степен помоћи наставника у том процесу, зависиће од узраста ученика, њиховог искуства и нивоа овладаности овим умећем. Важно је истаћи да оваква и слична питања могу постављати и родитељи својој деци, како би код њих подстакли развој умећа вредновања сопственог рада. У том смислу, наставник треба родитељима прво да укаже на значај развоја овог умећа код ученика, а затим и да упозна родитеље са различитим начинима на које се оно може подстицати свакодневно.

 Такође, и питања из прилога која се односе на самовредновање процеса и резултата рада ученика[[7]](#footnote-7), могу послужити родитељима као основ за разговор са својим дететом у циљу подстицања развоја умећа самовредновања.

Уместо закључка

 Пројектна настава је значајан облик образовно-васпитног рада који омогућава развој различитих знања, вештина и способности ученика које су потребне у 21. веку. Укључивање родитеља у различите фазе пројектне наставе и њихово оспособљавање да у свакодневном односу са својом децом примењују активности карактеристичне за пројектну наставу доприноси добробити деце, одраслима, школи, као и друштву у целини.

Литература

Вилотијевић, М, Вилотијевић, Н и Мандић, Д. (2018). Пројектна настава у ИКТ окружењу.

Београд: Учитељски факултет

Bender, V. N. (2020). Projektno učenje. Beograd: Clio

Buck Institute for Education, на линку: <https://my.pblworks.org/resources>

Hallermann, Larmer & Mergendoller. (2011). *PBL in Elementary Grades*. Buck Institute for Education.

Krauss, J. & Boss, S. (2013). Thinking through project based learning, guiding deeper inquiry, preuzeto 5/2020 sa: z-lib.org

Кузмановић, Д., Златаревић, В., Анђелковић, Н и Жунић Цицварић, Ј. (2019). Деца у дигиталном добу. Ужице: Графос

Пројектна настава 2 – приручник за наставнике (2020). Београд: *Вулкан знање, Вулкан издаваштво*

Vranješević, J. (2010). PARTICIPACIJA RODITELJA U ŠKOLSKOM ŽIVOTUIZ UGLA SAMIH RODITELJA, NJIHOVIH PREDSTAVNIKA I DIREKTORA - IZVEŠTAJ IZ SRBIJE, преузето 5/2020 са <https://www.obrazovanje.org/rs/uploaded/dokumenta/participacija-roditelja-u-skolskom-zivotu-iz-ugla-samih-roditelja-njihovih-predstavnika-i-direktora.pdf>

**Прилог 1**

Чек-листа за самовредновање сарадње у групном раду (применљива за све узрасте)

Листу (уз модификацију) могу користити и родитељи за вредновање учешћа свог детета у групним активностима.

|  |
| --- |
| Упиши √ на одговарајуће место у табели. |
| Показатељи | Углавном јесам | Нисам сигуран/нисам сигурна | Углавном нисам |
| * пажљиво сам слушао/ла друге без прекидања
 |  |  |  |
| * помагао/ла сам члановима код потешкоћа у раду
 |  |  |  |
| * сарађивао/ла сам са свим члановима групе
 |  |  |  |
| * размењивао/ла сам информације и знања са осталим члановима
 |  |  |  |
| * био/ла сам усмерен/а на суштину задатка
 |  |  |  |
| * подстицао/ла сам друге да се усмере на задатак
 |  |  |  |
| * доприносио/ла сам доброј атмосфери у групи
 |  |  |  |
| * износио/ла сам своје ставове и мишљење на прихватљив начин (уз уважавање туђих ставова и мишљења- без омаловажавања)
 |  |  |  |
| * користио/ла сам аргументе при изношењу и објашњавању својих ставова и мишљења
 |  |  |  |

**Прилог 2**

Чек-листа за вредновање/самовредновање продукта пројекта – брошуре

 (за основношколски узраст)

|  |
| --- |
| Упиши √ на одговарајуће место у табели. |
| Показатељи | Да | Делимично | Не |
| Текст у брошури написан је јасно и сажето. |  |  |  |
| Поштована су правописна правила. |  |  |  |
| Брошура садржи најважније податке. |  |  |  |
| Брошура је прегледна и лако читљива. |  |  |  |
| Дизајн је занимљив и привлачан. |  |  |  |

**Прилог 3**

Чек-листа за вредновање/самовредновање продукта пројекта – усмене презентације

 (применљиве за све узрасте уз извесно модификовање)

|  |
| --- |
| Упиши √ на одговарајуће место у табели. |
| Показатељи | Да | Делимично | Не |
| Презентацијом су представљене главне идеје и најважнији подаци. |  |  |  |
| Садржај је представљен логичким редоследом. |  |  |  |
| Мултимедијална средства (уколико су постојала) и садржај презентације чинили су складну целину.  |  |  |  |
| Представник групе/презентер је излагао течно, без замуцкивања. |  |  |  |
| Представник групе/презентер је гледао у публику током излагања. |  |  |  |
| Презентација у целини је била занимљива и „држала'' је пажњу публике. |  |  |  |
| Представник групе/презентер је поштовао ограничење времена. |  |  |  |

**Прилог 4**

Вредновање пројекта и самовредновање рада од стране ученика

 (применљиво на свим узрастима)

Шта сам научио/-ла у овом пројекту? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Шта ми се у овом пројекту највише допало? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Шта ми се у овом пројекту најмање допало?\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Шта ми је било најтеже у овом пројекту?\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Шта ми је било најлакше у овом пројекту?\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Шта је било најкорисније од онога што сам урадио/-ла у овом пројекту?\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

У којој мери сам задовољан/задовољна својим трудом у реализацији пројекта?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Шта бих променио/променила у пројекту?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Шта бих променио/променила у свом раду у следећем пројекту? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Прилог 5**

Вредновање пројекта и учешћа ученика у њему од стране родитеља

Шта је моје дете научило током рада на пројекту? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Које вештине је моје дете развило? У којој мери? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Које вештине би требало даље да развија? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

У којим активностима је моје дете најрадије учествовало? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Шта му је било тешко, а шта лако у току рада? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Да ли је моје дете у довољној мери било истрајно када се суочавало са евентуалним тешкоћама? Да ли је тражило помоћ, и од кога? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

У којој мери је моје дете допринело раду у групи/тиму? На који начин? \_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Шта моје дете може још да унапреди када је у питању сарадња и комуникација са члановима групе/тима?\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Да ли је моје дете извршавало обавезе на време? Ако није, шта га је спречавало? Шта може да унапреди у организацији свог рада? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

.....

.....

1. Из Правилника о програму наставе и учења за други разред основног образовања и васпитања (Службени гласник РС, 2018 [↑](#footnote-ref-1)
2. Примери преузети из рада поменутих аутора, *PBL in Elementary Grades* (2011) и делимично модификовани [↑](#footnote-ref-2)
3. Примери преузети из радова Bender (2020) и Hallermann, Larmer & Mergendoller (2011) и делимично модификовани [↑](#footnote-ref-3)
4. Неки примери преузети из радова Bender (2020) и Hallermann, Larmer & Mergendoller (2011) и делимично модификовани [↑](#footnote-ref-4)
5. Неки примери преузети из рада Bender (2020) и делимично модификовани [↑](#footnote-ref-5)
6. Већина примера преузета из рада Hallermann, Larmer & Mergendoller (2011) и делимично модификована [↑](#footnote-ref-6)
7. Неки примери питања преузети су из рада Hallermann, Larmer & Mergendoller (2011) и модификовани [↑](#footnote-ref-7)